‘Minder steenkool, meer landbou’ – Agri SASteenkoolmyne in veral die oostelike streek het ‘n negatiewe invloed op landbou. (Foto: Maroela Media) Agri SA sê hy verwelkom die aankondiging vroeër deur pres. Cyril Ramaphosa tydens die COP26-klimaatsonderhandelinge in Glasgow, oor die toekoms van steenkoolafhanklikheid in Suid-Afrika. Suid-Afrika en verskeie ontwikkelde lande het ’n multimiljard-onderneming aangegaan, ingevolge waarvan die land sy hoë koolstofuitlatings en afhanklikheid van steenkool sal verminder. Die ooreenkoms behels ’n vennootskap tussen Suid-Afrika en die Europese Unie (Duitsland en Frankryk), die Verenigde Koninkryk en die VSA, waarvolgens hulp aan Suid-Afrika verleen sal word om weg te beweeg van sy hoë afhanklikheid van steenkool-gegenereerde elektrisiteit. Besonderhede van die ooreenkoms is in dié stadium nog onduidelik, maar dit sluit blykbaar beleggings in van tot R131 miljard oor die volgende drie tot vyf jaar in die vorm van toekennings, konsessielenings, asook beleggings- en risikodelingsinstrumente, met inbegrip van die mobilisering van openbaresektor-finansiering. “Dit is duidelik dat die ontwikkelde lande ’n vinnige oorgang na hernubare energiebronne verlang en dat hulle Suid-Afrika as ’n sleutelrolspeler in Afrika beskou,” meen Janse Rabie, Agri SA se hoof van natuurlike hulpbronne. “Hoëwaarde-landbouproduksiegebiede word veral nadelig getref deur steelkoolontginning en kragopwekkingsaktiwiteite in Mpumalanga en elders,” sê hy. “Terwyl Agri SA bewus is van die gevolge wat dit vir ons mynbousektor inhou, is die globale wegbeweging van fossielgebaseerde kragopwekking onvermydelik en behoort dit deur alle rolspelers verwelkom te word. “Hierdie aankondiging het die potensiaal vir aansienlike verdere kapitaalbelegging in Suid-Afrika en word deur Agri SA vanuit ’n omgewingsperspektief verwelkom.” Agri SA sê hy sal enige verdere verwikkelinge en aankondigings wat tydens die COP26-beraad, wat ’n uitwerking op Suid-Afrika se landbousektor kan hê, fyn dophou. Dit sal oor die volgende twee weke in alle erns begin.